Узяты курс на самаакупнасць зацвердзіў “Славянскі базар у Віцебску” ў якасці летняга фестывалю, разлічанага на турыстаў. Замацаванае азначэнне “фестываль фестываляў” набыло дадатковы сэнс — фестывалю, які ўтрымлівае ўнутры сябе іншыя форумы: тэатральны, лялечны, вулічны, маладзёжны. Неверагодная колькасць тэлетрансляцый, калі запісваліся і выпускаліся ў эфір ледзь не ўсе гала-канцэрты і конкурсныя выступленні, што ладзіліся ў Амфітэатры і Канцэртнай зале “Віцебск”, стварыла свята на адлегласці. Акрамя міжнароднага прэс-цэнтра, быў адкрыты мабільны, дзе таксама адбываліся сустрэчы з зоркамі, якія потым выкладаліся ў сеціва. Усё гэта прывяло да змены фестывальнай падзейнасці: з’явамі “нумар адзін” цяпер могуць стаць самыя розныя імпрэзы — у залежнасці ад колькасці ды імпэту “сваёй” аўдыторыі.